สังคมข่าวหุ้น
ดัชนีตลาดหุ้นไทยปิดที่ 1,625.92 จุด -10.15 จุด มูลค่าซื้อขาย 70,952.59 ลบ. การประชุมเฟดกลางสัปดาห์ ติดตามการส่งสัญญาณปรับขึ้นอัตราดอกเบี้ย
ดัชนีตลาดหุ้นไทยปิดที่ 1,625.92 จุด -10.15 จุด มูลค่าซื้อขาย 70,952.59 ลบ. การประชุมเฟดกลางสัปดาห์ ติดตามการส่งสัญญาณปรับขึ้นอัตราดอกเบี้ย
21 ส.ค. 2565

ดัชนีตลาดหุ้นไทยปิดที่ระดับ 1,625.92 จุด ลดลง 10.15 จุด มูลค่าการซื้อขาย 70,952.59 ล้านบาท การประชุมเฟดที่แจ็กสันโฮลกลางสัปดาห์ ติดตามการส่งสัญญาณปรับขึ้นอัตราดอกเบี้ยของเฟดในระยะต่อไป หากมีการส่งสัญญาณการขึ้นอัตราดอกเบี้ยออกมาร้อนแรงคาดว่าจะเป็นปัจจัยกดดันตลาดเข้ามาเพิ่มเติม
OR ประกาศจ่ายเงินปันผลระหว่างกาลเป็นเงินสด 0.35 บาท/หุ้น รวม 4,200 ล้านบาท โดยคิดเป็นอัตราการจ่ายเงินปันผล ประมาณ 40.3% ของกำไรสุทธิของงบการเงินรวม เตรียมขึ้นเครื่องหมาย XD วันที่ 2 ก.ย. และจะจ่ายปันผลวันที่ 19 ก.ย.นี้ น่าจะถูกใจผู้ถือหุ้นไม่น้อยเลย
TGE หุ้นน้องใหม่ ที่พึ่งเข้าเทรดในตลาด SET เมื่อวันที่ 19 ส.ค.ที่ผ่านมา ด้วยภาวะตลาดที่ผันผวนและที่ไม่เอื้ออำนวยนัก ทำให้เปิดตลาดที่ 1.91 บาท จากราคาไอพีโอที่ 2 บาท จนมาปิดตลาดในวันแรกที่ 1.95 บาท เชื่อราคาหุ้นจะกลับมาสะท้อนผลงานที่แข็งแกร่งได้ ด้วยพื้นฐานธุรกิจในช่วงครึ่งปีหลังยังโตต่อเนื่อง จากการบุ๊กรายได้โรงไฟฟ้าแห่งที่ 3 เต็มปี พร้อมมีรายได้จากค่าบริหารจัดการขยะและขายไอน้ำช่วยหนุน ตามแผนระยะยาวจะเพิ่มขนาดกำลังการผลิตติดตั้งรวมกว่า 100  เมกะวัตต์ ภายในปี 2570 และเพิ่มเป็น 200 เมกะวัตต์ ภายในปี 2575 ด้าน บล.ทรีนีตี้ เชียร์ “ซื้อ” ราคาเป้าหมาย 2.55 บาท จัดว่าราคาหุ้นยังมีอัพไซด์อยู่อีกราว 30% เลยทีเดียว
TOP เคาะจัดสรรหุ้นเพิ่มทุน จำนวน 275.12 ล้านหุ้น ให้ผู้ถือหุ้นเดิมในอัตรา 11.7681 หุ้นเดิมต่อ 1 หุ้นใหม่ เตรียมขึ้นเครื่องหมาย XB (วันที่ไม่ได้รับสิทธิประโยชน์) วันที่ 18 ส.ค.นี้ และกำหนดรายชื่อผู้ถือหุ้นที่ได้รับสิทธิจองซื้อหุ้นเพิ่มทุน 19 ส.ค.นี้ ส่วนราคาเสนอขายหุ้นเพิ่มทุนจะประกาศในภายหลัง
KOOL แตกไลน์ธุรกิจ จัดตั้ง 2 บริษัทใหม่ ประกอบด้วย “บริษัท เมตตะ ฟาร์มา จำกัด” เพื่อผลิตและจำหน่ายอาหาร เครื่องดื่มเพื่อสุขภาพ และอาหารเสริม และ “บริษัท เรมีดี้ส เอ็นเตอร์ไพรส์ จำกัด” ลุยธุรกิจเพาะปลูกพืชกัญชา และจำหน่ายผลิตภัณฑ์ที่เกี่ยวข้องกับกัญชา
RBF ลุยเพิ่มเป้ารายได้ปีนี้โต 15-20% จากเดิมตั้งไว้โต 10-15% มั่นใจการขายทั้งในประเทศและตลาดต่างประเทศดีต่อเนื่อง โดยเฉพาะเวียดนามและอินโดนีเซีย หลังสถานการณ์โควิด-19 คลี่คลาย กางแผนครึ่งปีหลังเตรียมปรับขึ้นราคาสินค้าบางรายการอีกรอบ หนุนกำไรขั้นต้นปรับตัวดีขึ้น พร้อมเร่งทำการตลาดมากขึ้น ลุยร่วมงานแสดงสินค้าอย่างต่อเนื่อง